## Rješenje kojim se društvu za upravljanje investicijskim fondovima Hrvatsko mirovinsko investicijsko društvo d.o.o. iz Zagreba, odobravaju promjene Statuta Kapitalnog fonda d.d. zatvorenog investicijskog fonda s javnom ponudom

### NN 1/2012 (2.1.2012.), Rješenje kojim se društvu za upravljanje investicijskim fondovima Hrvatsko mirovinsko investicijsko društvo d.o.o. iz Zagreba, odobravaju promjene Statuta Kapitalnog fonda d.d. zatvorenog investicijskog fonda s javnom ponudom

HRVATSKA AGENCIJA ZA NADZOR FINANCIJSKIH USLUGA

22

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 113., 105. stavak 1. i 109. stavak 2. Zakona o investicijskim fondovima (»Narodne novine« broj 150/05), u predmetu odobrenja promjena Statuta Kapitalnog fonda d.d. zatvorenog investicijskog fonda s javnom ponudom iz Zagreba Bakačeva 5, pokrenutom na zahtjev društva za upravljanje investicijskim fondovima Hrvatsko mirovinsko investicijsko društvo d.o.o. iz Zagreba, Bakačeva 5, Hrvatska agencija za nadzor financijskih usluga 22. prosinca 2011. godine donosi

RJEŠENJE

1. Društvu za upravljanje investicijskim fondovima Hrvatsko mirovinsko investicijsko društvo d.o.o. iz Zagreba, Bakačeva 5, odobravaju se promjene Statuta Kapitalnog fonda d.d. zatvorenog investicijskog fonda s javnom ponudom.

2. Društvo za upravljanje investicijskim fondovima Hrvatsko mirovinsko investicijsko društvo d.o.o. iz Zagreba, Bakačeva 5, obvezno je objaviti promjene Statuta Kapitalnog fonda d.d. zatvorenog investicijskog fonda s javnom ponudom iz Zagreba, Bakačeva 5, u dnevnim novinama koje se prodaju na cjelokupnom teritoriju Republike Hrvatske, u roku od sedam (7) dana od dostave ovoga rješenja.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 14. srpnja 2011. godine zahtjev društva za upravljanje investicijskim fondovima Hrvatsko mirovinsko investicijsko društvo d.o.o. iz Zagreba, Bakačeva 5 (dalje: Društvo), za odobrenje promjena Statuta Kapitalnog fonda d.d. zatvorenog investicijskog fonda s javnom ponudom (dalje: Fond), prema odredbama članka 113. i 105. stavak 1. Zakona o investicijskim fondovima (»Narodne novine« broj 150/05, dalje: ZIF).

Člankom 113. ZIF-a predviđeno je da se odredbe članka 105. do 109. ZIF-a na odgovarajući način primjenjuju i na statut investicijskih fondova s javnom ponudom. Članak 109. stavak 2. ZIF-a propisano je da prethodnoj suglasnosti nadzornog tijela (Agencije) podliježu i promjene članova uprave društva za upravljanje.

Pregledom zahtjeva za odobrenje promjena Statuta Fonda, utvrđeno je da se mijenjaju podaci o članovima uprave Društva i Fonda i aktualiziraju podaci o Društvu i revizoru te se Statut terminološki usklađuje sa Zakonom o tržištu kapitala (»Narodne novine« broj 88/08, 146/08 i 74/09) i dodatno s odredbama ZIF-a. Na glavnoj skupštini Fonda održanoj 14. prosinca 2011. godine usvojene su promjene Statuta. Također je utvrđeno da je Društvo priložilo svu potrebnu dokumentaciju te da promjene Statuta Fonda sadrže sve odredbe koje zahtijeva članak 112. ZIF-a.

Slijedom navedenog, na temelju članka 113., 105. stavak 1. i 109. stavak 2. ZIF-a, odlučeno kao u točki 1. izreke ovoga rješenja.

Na temelju odredaba članka 106. i 113. ZIF-a, društvo za upravljanje obvezno je u roku od sedam dana nakon dobivanja odobrenja Agencije objaviti Prospekt i Statut Fonda u dnevnim novinama koje se prodaju na cjelokupnom teritoriju Republike Hrvatske. Prilikom objave promjena Prospekta i Statuta Fonda, Društvo je dužno objaviti »stare« odredbe koje su mijenjane i nove odredbe, kako bi se ulagatelji i šira javnost lakše i brže snašli. Slijedom navedenog odlučeno kao u točki 2. izreke ovoga rješenja.

Prema odredbi članka 8. stavak 4. Zakona o Hrvatskoj agenciji za nadzor financijskih usluga (»Narodne novine« broj 140/05), izreka ovoga rješenja objaviti će se u »Narodnim novinama«, jer Agencija ocjenjuje da objava ovog rješenja može bitno utjecati na interese korisnika financijskih usluga, a posebno dioničara i potencijalnih ulagatelja u Fond, te je odlučeno kao u točki 3. izreke ovoga rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-09/14

Urbroj: 326-113-11-4

Zagreb, 22. prosinca 2011.

Zamjenik predsjednika Uprave
Željko Kopčić, v. r.

Rješenje, NN 1/2012-22